Derbeya Leşkerî ya 12ê Êlule 43 serrî xo dima verdayî. Bi wesîleya serrgêra darbe xeylêk bajaranê Vakurkê Kurdîstanî û Tirkîya de çalakîyî ameyî kerdene.
Amed de Komeleya Cigerayîş û Paştdayîşî yê 78an û ÎHDyî  verê Zîndanê 5ine de yo ke merkezanê îşkeneyî yê dewrî ra yewbi, eşkerayîye daye. Wekîlê Partîya Çep a Keske Adalete Kaya, Mehmet Kamaç û Cengiz Çandar û Wekîlê CHPyî Sezgin Tanrikulu tewrê eşkerayîye bîye. Eşkerayî de ame waştene ke  Zîndanê 5ine yê  Dîyarbakirî wa bibo Muzeyê Heqanê Merdiman û wa qanûnê bingeyîyêko sîvîl bêro kerdene.
Reyna Dêrsim, Êlih, Mêrdîn,Îstanbul, Mersin, hatay û xeylêk bajaranê bînan de bi eynî waştişî çalakîyî ameyî kerdene.
